དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།ནད་ཀྱི་དབྱེ་བ་རྒྱུ་ཡི་དབྱེ་བ་དང༌།།རྟེན་དང་རྣམ་པའི་སྒོ་ནས་དབྱེ་བ་གསུམ།།དང་པོ་རྒྱུ་ཡི་སྒོ་ནས་དབྱེ་བ་ནི།།ཚེ་འདིའི་ཉེས་དང་སྔོན་གྱི་ལས་ལས་བྱུང༌།།དེ་གཉིས་འདྲེས་ལས་བྱུང་དང་རྣམ་པ་གསུམ།།དང་པོ་རྒྱུ་རྐྱེན་འཛོམ་ལས་འབྱུང་བ་སྟེ།།ལས་སྐྱེས་རྒྱུ་མེད་པ་ལ་དཀྱེལ་ཆེ་བ།།རྒྱུ་ཆུང་དཀྱེལ་ཆེ་ཉེས་ལས་འདྲེས་པ་ཡིན།།དང་པོ་ཚེ་འདིའི་ཉེས་པ་རྣམ་གཉིས་ཏེ།།རང་བཞིན་གནས་པ་ཁོང་གི་ཉེས་པ་དང༌།།ཕྱི་རྐྱེན་ལས་བྱུང་གློ་བུར་ཉེས་པ་གཉིས།།དང་པོ་རླུང་མཁྲིས་བད་ཀན་གསུམ་ཡིན་ཏེ།།གཉིས་པ་དུག་མཚོན་གདོན་དང་རྣམ་པ་གསུམ།།རྟེན་གྱི་སྒོ་ནས་དབྱེ་ན་སྐྱེས་པ་དང༌།།བུད་མེད་བྱིས་པ་རྒས་པའི་ནད་རིགས་བཞི།།ཀུན་ཁྱབ་ཐུན་མོང་བ་དང་རྣམ་པ་ལྔ།།སྐྱེས་པའི་ནད་ལ་ཁུ་བ་ཟད་རླུགས་གཉིས།།རླིག་རླུགས་ཕོ་མཚན་དྲུག་དགུ་བཅུ་བདུན་བཤད།།བུད་མེད་ནད་ལ་མངལ་ལྔ་མངལ་སྐྲན་དགུ།།མངལ་གྱི་སྲིན་བུ་ལངས་ཁྲོས་རྣམ་པ་གཉིས།།རྩ་ནད་བཅུ་དྲུག་སུམ་ཅུ་རྩ་གཉིས་སོ།།བྱིས་པའི་ནད་ལ་ཕྲ་རགས་ཞིབ་ཚེགས་བརྒྱད།།རྒས་ནད་འབྱུང་བའི་ལུས་སྟོབས་འགྲིབས་པ་ཡིན།ཀུན་ཁྱབ་ཐུན་མོང་ནད་ལ་ཉེས་པ་དང༌།།གཙོ་བོ་གནས་དང་རིགས་ཀྱིས་དབྱེ་བའོ།།ཉེས་པས་དབྱེ་བ་རླུང་མཁྲིས་བད་ཀན་གསུམ།།རླུང་གི་ནད་ལ་སྤྱི་དང་བྱེ་བྲག་གཉིས།།སྤྱི་ལ་རིགས་དང་གནས་ཀྱིས་དབྱེ་བ་གཉིས།།རིགས་ཀྱིས་དབྱེ་ན་རླུང་ནད་ཉི་ཤུ་སྟེ།།གནས་ཀྱིས་དབྱེ་ན་འཇུག་སྒོ་རྣམ་པ་དྲུག།དབང་པོ་ལྔ་ལ་མེ་ཏོག་ཤར་དང་བདུན།།བྱེ་བྲག་སྲོག་འཛིན་ལ་སོགས་རྣམ་གྱུར་ལྔ།།བད་ཀན་མཁྲིས་པར་འདྲེས་པས་བཅུ་རུ་འདོད།།དབྱེ་བ་བཞི་བཅུ་རྩ་གཉིས་རླུང་གི་ནད།།མཁྲིས་པའི་ནད་ལ་སྤྱི་དང་བྱེ་བྲག་གཉིས།།སྤྱི་ལ་རིགས་དང་གནས་ཀྱི་དབྱེ་བ་གཉིས།།རིགས་ཀྱི་དབྱེ་བ་ཐང་ལ་ལྷགས་པ་དང༌།།གནས་གྱུར་ཁ་ལུད་རྩ་རྒྱུག་རྣམ་པ་གསུམ།།གནས་ཀྱིས་དབྱེ་ན་སྒོ་དྲུག་དབང་པོ་བདུན།།བྱེ་བྲག་འཇུ་བྱེད་ལ་སོགས་རྣམ་གྱུར་ལྔ།།རླུང་དང་བད་ཀན་འདྲེས་པས་བཅུ་རུ་འདོད།།དབྱེ་བ་ཉི་ཤུ་རྩ་དྲུག་མཁྲིས་པའི་ནད།།བད་ཀན་ནད་ལ་རང་རྒྱུད་གཞན་རྒྱུད་གཉིས།།རང་རྒྱུད་ཅན་ལ་སྤྱི་དང་བྱེ་བྲག་གཉིས།།སྤྱི་ལ་རིགས་དང་གནས་ཀྱིས་དབྱེ་བ་གཉིས།།རིགས་ཀྱི་སྒོ་ནས་དབྱེ་ན་ལྷེན་སོགས་དྲུག།གནས་ཀྱིས་དབྱེ་ན་སྒོ་དྲུག་དབང་པོ་བདུན།།བྱེ་བྲག་རྟེན་བྱེད་ལ་སོགས་རྣམ་གྱུར་ལྔ།རླུང་དང་མཁྲིས་པར་འདྲེས་པས་བཅུ་རུ་འདོད།།གཞན་རྒྱུད་ཅན་ལ་སེར་པོ་སྨུག་པོ་གཉིས།སྨུག་པོ་བྱེར་རྒྱས་རྡོལ་དང་འགྱིངས་པ་བཞི།།དབྱེ་བ་སུམ་ཅུ་རྩ་གསུམ་བད་ཀན་ནད།།བརྒྱ་དང་རྩ་གཅིག་ཉེས་པའི་དབྱེ་བར་འདོད།།གཙོ་བོས་དབྱེ་ན་རང་རྒྱུད་གཞན་རྒྱུད་ཅན།།རང་རྒྱུད་ཅན་ནི་རྐྱང་པ་རང་རྟགས་སྟོན།།འཕེལ་དང་རབ་འཕེལ་མཆོག་འཕེལ་ཟད་པར་སྦྱར།།གཞན་རྒྱུད་ཅན་ལ་ལྡན་འདུས་བླ་གཉན་གསུམ།།ལྡན་པ་མཉམ་གསུམ་ཅིག་རབ་ལྷག་པ་དྲུག།འདུས་ལ་མཚུངས་ཅིག་རབ་འབྲིང་གསུམ་སྦྱར་དྲུག།གཉིས་གཅིག་ལྷག་པ་ལ་དྲུག་གོ་ལྡོག་ཟད།།འཕེལ་ཟད་འདྲེས་ལ་མཉམ་འཕེལ་ཟད་སྦྱར་དྲུག།གཅིག་ཟད་གཉིས་འཕེལ་གོ་ལྡོག་བཅས་པ་དྲུག།འཕེལ་ཟད་དབྱེ་བ་བདུན་ཅུ་རྩ་བཞིའོ།།བླ་གཉན་ནད་ཀྱི་སྟེང་དུ་ནད་གང་ཞིག།བྱུང་བ་དེ་ཡང་དབྱེ་བ་གསུམ་འགྱུར་ཏེ།།ཞུགས་དང་ལོག་དང་འདོམ་པ་ཞེས་སུ་བཤད།།གཅིག་གི་གནས་སུ་ནད་གཞན་ཞུགས་པ་དང༌།།རང་མ་ཞི་བར་གཞན་དུ་ལོག་པ་དང༌།།ནད་སྣ་གཉིས་སུ་འཐབ་པས་དགུ་ཚན་གསུམ།།བརྒྱ་དང་རྩ་གཅིག་གཙོ་བོའི་དབྱེ་བར་འདོད།།གནས་ཀྱི་སྒོ་ནས་དབྱེ་ན་ལུས་དང་སེམས།།སེམས་ལ་གནས་པ་སྨྱོ་བྱེད་བརྗེད་བྱེད་གཉིས།།ལུས་ལ་གནས་པ་སྟོད་སྨད་ཕྱི་ནང་བཞི།།ཕྱི་ནང་ཀུན་ཁྱབ་ནད་དང་རྣམ་པ་ལྔ།།ལུས་སྟོད་དབང་པོ་མགོ་ལ་གནས་པ་ནི།།མགོ་མིག་རྣ་བ་སྣ་དང་མཆུ་སོ་ལྕེ།།རྐན་དང་ལྦ་བ་གྲེ་བ་ནམ་ཚོང་ནད།།གྲེ་བར་གནས་པ་ནད་དང་གག་པ་དང༌།།མགུལ་འགགས་ནད་དང་སྐད་འགགས་རྣམ་པ་བཞི།།ནམ་ཚོང་སྤྱིར་གནས་སྐོམ་དད་སྐྱིགས་བུ་དང༌།།དབུགས་མི་བདེ་དང་ཡིད་འཆུས་ཆམ་པ་ལྔ།།སྤྱི་རུ་སྡོམས་པས་དབྱེ་བ་བཅོ་བརྒྱད་བཤད།།དོན་སྣོད་ནང་ལ་གནས་པའི་ནད་བསྟན་པ།།སྙིང་དང་གློ་བ་མཆིན་མཆེར་མཁལ་མ་དང༌།།ཕོ་བ་མཁྲིས་པ་རྒྱུ་ལོང་ལྒང་པ་དང༌།།བསམ་སེའི་ནད་དང་རྣམ་པ་བཅུ་གཅིག་གོ།དོན་སྣོད་སྤྱིར་གནས་མ་ཞུ་གླང་ཐབས་སྐྲན།།སུར་ཡ་ཚད་འཁྲུ་རྒྱུ་གཟེར་རྣམ་པ་དྲུག།སྣོད་སྤྱིར་གནས་པ་འཁྲུ་སྐྱུག་རྣམ་པ་གཉིས།།སྤྱི་རུ་སྡོམས་པས་ནད་རིགས་བཅུ་དགུའོ།།སྨད་ནད་གཞང་འབྲུམ་མཚན་བར་རྡོལ་བ་དང༌།།རྟུག་འགགས་གཅིན་འགགས་གཅིན་སྙི་རྣམ་པ་ལྔ།།ཕྱིར་གནས་པགས་པ་ཤ་དང་རྩ་རུས་ཏེ།།པགས་པའི་ནད་ལ་ཤ་བཀྲ་བས་ལྡགས་དང༌།།གཡན་པ་གླང་ཤུ་ཟ་རྐོང་ཤུ་བ་དང༌།།རེག་པའི་དུག་དང་མཛེར་པ་ངོ་ཁབ་དང༌།།ནད་གཞན་ལྤགས་ལ་གྲམ་དང་བཅུ་རུ་བཤད།།ཤ་ཡི་ནད་ལ་ལྦ་བ་རྨེན་བུ་གཉིས།།ནད་གཞན་ཤ་ལ་རྒྱས་དང་རྣམ་པ་གསུམ།།རྩ་ཡི་ནད་ལ་རྩ་དཀར་རྩ་ནག་གཉིས།།ནད་གཞན་རྩ་རུ་རྒྱུག་དང་རྣམ་པ་གསུམ།།རུས་པའི་ནད་ལ་དྲེག་དང་རྐང་བམ་གཉིས།།ནད་གཞན་རུས་ལ་ཞེན་དང་རྣམ་པ་གསུམ།།ཤ་རུས་ཀུན་ལ་གནས་པ་གྲུམ་བུའི་ནད།།སྤྱི་རུ་སྡོམས་པས་ཉི་ཤུ་ཐམ་པའོ།།ཕྱི་ནང་ཀུན་ཏུ་ཁྱབ་པའི་ནད་རིགས་ལ།།མཁྲིས་པ་སྨུག་པོ་དམུ་འོར་སྐྱ་རྦབ་གཅོང༌།།ཚ་བ་སྡེ་དྲུག་འགྲམས་འཁྲུགས་རིམས་ནད་དང༌།།འབྲུམ་བུ་ལྷོག་པ་སྦྱར་དུག་རྫི་ཟེར་དུག།རླངས་དུག་ཤ་དུག་མི་འཕྲོད་པ་ཡི་དུག།བཙན་དུག་ཁྱི་དུག་སྲིན་བུ་སྦྲུལ་གྱི་དུག།འབྱུང་པོ་གཟའ་དང་མཛེ་འབྲས་མེ་དབལ་སྲིན།།མགོ་དང་བྱང་ཁོག་ཡན་ལག་སྐེ་ཡི་རྨ།།སྤྱི་རུ་སྡོམས་པས་སུམ་ཅུ་རྩ་བདུན་ཏེ།།བརྒྱ་དང་རྩ་གཅིག་གནས་ཀྱི་དབྱེ་བར་འདོད།།རིགས་ཀྱི་སྒོ་ནས་དབྱེ་ན་ཁོང་ནད་དང༌།།རྨ་དང་ཚད་པ་ཐོར་བུའི་ནད་རིགས་བཞི།།དང་པོ་ཁོང་ནད་སྒོ་ནས་དབྱེ་བ་ལ།།མ་ཞུ་རྒྱུ་དང་འབྲས་བུ་གཅོང་ནད་གཉིས།།མ་ཞུ་ངོ་བོ་རིགས་གྲོགས་དུས་ཀྱིས་བཞི།།འབྲས་བུ་གཅོང་ནད་དབྱེ་བ་གསར་རྙིང་གཉིས།།གསར་པ་བད་ཀན་སྐྱ་བོ་སྨུག་པོ་དང༌།།མཁྲིས་པའི་ནད་དང་དུག་གཅོང་རྣམ་པ་བཞི།།སྐྱ་བོ་ལྷེན་དང་ལྕགས་དྲེག་མེ་ཉམས་དང༌།།མགུལ་འགགས་གྲུམ་བུ་དཀར་པོ་འཇུ་སྐེམས་དྲུག།སྨུག་པོ་བྱེར་རྒྱས་རྡོལ་རལ་འགྱིངས་དང་འདྲིལ།།གབ་འཐབ་འོར་ལྷུང་གྲང་བ་ལྷིང་ཆད་བཅུ།།མཁྲིས་པ་ཁ་ལུད་རྩ་རྒྱུག་གནས་གྱུར་གསུམ།།དུག་གི་གཅོང་ལ་ཚ་སྦྱོར་གྲང་སྦྱོར་གཉིས།།རྙིང་པ་སྐྲན་དང་དམུ་འོར་སྐྱ་རྦབ་བཞི།།གཅོང་ཆེན་ཟད་བྱེད་ནད་དང་རྣམ་པ་ལྔ།།སྐྲན་ལ་ཁྲག་མཁྲིས་ལྷེན་དང་རྡོ་ཡི་སྐྲན།།རླུང་སྲིན་རྩ་ཆུའི་སྐྲན་དང་བརྒྱད་དུ་བཤད།།དམུ་ཆུ་བྱེར་ཟགས་འཁྱིམས་ཆུ་རྡོལ་ཆུ་བཞི།།འོར་ལ་ཚ་འོར་གྲང་འོར་རྣམ་པ་གཉིས།།སྐྱ་རྦབ་གློ་སྙིང་མཆིན་མཆེར་ཆུ་སེར་ལྔ།།ཟད་བྱེད་རླུང་མཁྲིས་བད་ཀན་བླ་གཉན་བཞི།།ཁོང་ནད་སྤྱིར་སྡོམས་བཞི་བཅུ་རྩ་བརྒྱད་དོ།།རྨ་ལ་ལྷན་ཅིག་སྐྱེས་དང་གློ་བུར་བ།།ལྷན་སྐྱེས་འབྲས་དང་རྨེན་བུ་སུར་ཡ་དང༌།།མེ་དབལ་གཞང་འབྲུམ་རྐང་བམ་མཚན་བར་རྡོལ།།གློ་བུར་རྨ་ལ་གནས་དང་རིགས་ཀྱིས་དབྱེ།།གནས་ནི་མགོ་སྐེ་བྱང་ཁོག་ཡན་ལག་ལ།།རྨ་རིགས་བཤུས་བཅད་རྣམ་པར་བཅད་པ་དང༌།།འཕྱང་ལྷུང་ཕུག་གཤགས་གྲུམས་པ་རྣམ་པ་བརྒྱད།།སྤྱི་རུ་སྡོམས་པས་དབྱེ་བ་བཅོ་ལྔའོ།།ཚ་བ་མ་སྨིན་རྒྱས་སྟོངས་གབ་རྙིངས་རྙོགས།།འགྲམས་འཁྲུགས་རིམས་ནད་དུག་ཚད་རྣམ་པ་བཞི།།འགྲམས་ལ་ཕྱི་འགྲམས་ནང་འགྲམས་རྣམ་པ་གཉིས།།འཁྲུགས་ལ་རྒྱས་འཁྲུགས་སྟོང་འཁྲུགས་འཇམ་འཁྲུགས་གསུམ།།རིམས་ལ་བལ་ནད་རྒྱུ་གཟེར་འབྲུམ་པ་དང༌།།གག་ལྷོག་ཆམ་པའི་ནད་དང་རྣམ་པ་ལྔ།།དུག་ལ་སྦྱར་དུག་གྱུར་པ་དངོས་དང་གསུམ།།ཐོར་བུ་སྐད་འགགས་སྐྱིགས་བུ་ཡི་ག་འཆུས།།སྐོམ་དད་དབུགས་མི་བདེ་དང་གླང་ཐབས་སྲིན།།འཁྲུ་སྐྱུག་དྲི་མ་གཅིན་འགགས་གཅིན་སྙི་དང༌།།ཚད་འཁྲུ་དྲེག་གྲུམ་ཆུ་སེར་རྩ་དཀར་དང༌།།ལྤགས་ནད་ཕྲན་བུ་ཐོར་བུ་བཅུ་དགུའོ།།བརྒྱ་དང་རྩ་གཅིག་རིགས་ཀྱི་དབྱེ་བར་འདོད།།དེ་ལྟར་ཉེས་པ་གཙོ་བོ་རིགས་གནས་བཞིའི།།དབྱེ་བ་བཞི་བརྒྱ་རྩ་བཞིའི་ནད་ཡོད་དེ།།དེ་ལ་གཞན་དབང་བཅོས་ཀྱང་འཆི་བ་དང༌།།ཀུན་བརྟགས་གདོན་ནད་རིམ་གྲོས་གྲོལ་བ་དང༌།།ཡོངས་གྲུབ་མ་བཅོས་འཆི་ལ་བཅོས་ན་འཚོ།།ལྟར་སྣང་མ་བཅོས་རང་བཞིན་འཚོ་བ་བཞི།།གཅིག་ལའང་བཞི་སྦྱར་བཞི་བརྒྱ་རྩ་བཞི་སྟེ།།སྡོམས་པས་སྟོང་དང་དྲུག་བརྒྱ་བཅུ་དྲུག་འགྱུར།།རྣམ་པའི་སྒོ་ནས་དཔག་ཏུ་མེད་པར་དབྱེ།།ཉེས་པ་གནོད་བྱ་ཉི་ཤུ་རྩ་ལྔ་ལ།།རྐྱང་པ་ལྡན་འདུས་དུ་མའི་རིགས་འབྱུང་བས།།གྲངས་དང་མིང་གི་ངེས་བསྟན་ཡོད་མ་ཡིན།།འོན་ཀྱང་ཉེས་པ་གསུམ་ལས་ནད་མི་འདའ།།གནོད་བྱ་བཅུ་ལས་ནད་ཀྱི་གནས་མི་འདའ།།དཔེར་ན་འདབ་ཆགས་བྱ་ཡིས་གར་འཕུར་ཡང༌།།ནམ་མཁའི་མཐོངས་ལས་འཕུར་ས་མེད་པ་བཞིན།།བད་རླུང་གྲང་ལ་ཁྲག་མཁྲིས་ཚ་བས་ན།།དུ་མར་ཕྱེ་ཡང་ཚ་གྲང་གཉིས་སུ་འདུས།།སོ་སོའི་དོན་ལ་རྒྱུ་དང་སྔར་ཚུལ་དང༌།།ཚུལ་ཕྱེད་པ་དང་དཀྱེལ་དུ་གྱུར་པ་བཞི།།རྒྱུ་ནི་རང་རང་སྐྱེད་པའི་རྐྱེན་ཡིན་ཏེ།།སྔར་ཚུལ་ཞེས་བྱ་བྱེ་བྲག་གསལ་མིན་པ།།ནད་རྟགས་གསལ་བར་གྱུར་པ་ཚུལ་ཕྱེད་ཡིན།།རང་གནས་མཐར་ཕྱིན་ཤུགས་རྫོགས་དཀྱེལ་གྱུར་ཏོ།།དེ་ལ་རྣམ་གྲངས་བརྟག་པ་གཙོ་བོ་སྟོབས།།རྣམ་གྲངས་ནད་རིགས་ནང་ཚེགས་དབྱེ་བ་སྟེ།།བརྟག་པ་དེ་རྣམས་མ་འདྲེས་ཕྱེད་པ་ཡིན།།གཙོ་བོ་རང་རྒྱུད་ཅན་དང་གཞན་རྒྱུད་ཅན།།དེ་ལ་སྔར་སྐྱེས་བླ་གཉན་བཅས་པའོ།།ནད་སྟོབས་ཡུལ་དུས་རང་བཞིན་ན་ཚོད་དང༌།།ནད་ཁམས་ཟས་སྤྱོད་དབང་གིས་གཉིས་སུ་འགྱུར།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ནད་ཀྱི་དབྱེ་བ་བསྟན་པའི་ལེའུ་སྟེ་བཅུ་གཉིས་པའོ།།།།དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་དྲང་སྲོང་ཆེན་པོ་རིག་པའི་ཡེ་ཤེས་ལགས།།བྱ་བ་སྤྱོད་ལམ་གནས་ལ་ཇི་ལྟར་བསླབ་པར་བགྱི།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་ལས།སྟོན་པས་གསུངས་པ།ཀྱེ་དྲང་སྲོང་ཆེན་པོ་ཉོན་ཅིག།ནད་ལ་གསོ་བར་བྱེད་པའི་གཉེན་པོ་ཡི།།བྱ་བ་སྤྱོད་ལམ་གནས་ལ་བསླབ་བྱ་ན།།རྒྱུན་སྤྱོད་དུས་སྤྱོད་གནས་སྐབས་སྤྱོད་ལམ་གསུམ།།དེ་ལ་ཉིན་རེ་རྒྱུན་དུ་སྤྱོད་པའི་ལས།།ཚེ་བརྐྱང་འཇིག་རྟེན་པ་དང་དམ་པའོ།།དང་པོ་ཚེ་བརྐྱང་པ་ཡི་སྤྱོད་ལམ་ནི།།རྟག་ཏུ་བདེ་གནས་འདོད་ཅིང་ཚེ་བསྲིང་ཕྱིར།།སྨན་མཆོག་རིན་ཆེན་གྲུབ་པའི་གསང་སྔགས་བཅང༌།།ནད་སློང་རྐྱེན་གཉིས་དྲན་པས་རྟག་ཏུ་སྤང༌།།ལུས་ངག་ཡིད་ལས་ཉེས་སྤང་ཡང་དག་བསྟེན།།ལྕེ་སོགས་དབང་པོ་མནར་དང་ཉམས་བདེར་མིན།།ཐེ་ཚོམ་གྲུ་འམ་མི་སྲུན་བཞོན་པ་དང༌།།གསོད་ས་ཆུ་ཆེན་མེ་ཡི་ཕུང་པོ་དང༌།།གད་སྟེང་ཤིང་རྩེར་དབྱར་དགུན་འཛེག་འགྲོ་སྤང༌།།སྡོད་ན་ས་བརྟག་འགྲོ་ན་ལམ་བརྟག་ཅིང༌།།མཚན་མོ་དོན་ཆེན་དབྱུག་ཐོགས་གྲོགས་ལྡན་བྱ།།མཚན་གཉིད་མ་ལོག་རྩུབ་པས་ཅི་བདེར་ལོག།མ་ལོག་ནང་པར་སྨྱུང་བྱ་ཕྱེད་གཉིད་ལོག།ར་རོ་སྟོབས་ཟད་མྱ་ངན་རྩོལ་བས་དུབ།།སྨྲ་མང་རྒས་དང་འཇིགས་པའི་མི་རྣམས་ལ།།སོ་ག་རྩུབ་ཅིང་མཚན་མོ་ཐུང་བས་ན།།ལུས་ཀྱི་སྟོབས་འཕྲོག་རླུང་འཕེལ་འགྱུར་བའི་ཕྱིར།།ཉིན་པར་གཉིད་ལོག་སྣུམ་ལྕིར་འགྱུར་བས་ཕན།།གཞན་དུ་ཉིན་གཉིད་བད་ཀན་སྐྱེད་ཅིང་སྐྲངས།།རྨོངས་བག་མགོ་ན་སྒྱིད་སྐྱུར་རིམས་འདེབས་འགྱུར།།གཉིད་འཕེལ་སྐྱུགས་དང་སྨྱུང་བྱ་བུད་མེད་བསྟེན།།གཉིད་ཡེར་འོ་མ་ཞོ་ཆང་ཤ་ཁུ་བཏུང༌།།མགོ་བོ་བསྐུ་ཞིང་རྣ་བ་སྣུམ་གྱིས་དགང༌།།ཉལ་པོ་སྐྱེ་གནས་མི་མཐུན་བདག་པོ་ཅན།།མི་སྡུག་སྦྲུམ་མ་ཤུགས་ཞན་ཉེན་པ་དང༌།།ཟླ་མཚན་ལྡན་དུས་བཀན་བྱེད་འཁྲིག་པ་སྤང༌།།དགུན་དུས་རོ་ཙས་དྲེགས་ཚེ་བཀག་པ་མེད།།སྟོན་དཔྱིད་ཞག་གཉིས་དབྱར་སོས་ཟླ་ཕྱེད་སྤྱད།།གཞན་དུ་བུད་མེད་ལ་ཞུགས་དབང་པོ་ཉམས།།མགོ་འཁོར་དུས་མིན་འཆི་བར་བྱེད་པ་ཡིན།།རྟག་ཏུ་བསྐུ་བྱུག་སྤྱོད་བྱེད་རྒས་ངལ་རླུང༌།།འཇོམས་བྱེད་མགོ་རྐང་རྣ་བ་ལ་བསྟེན་བྱ།།ལུས་ཡང་ཚིལ་འབྲི་སྐབས་ཕྱེད་མེ་དྲོད་སྐྱེད།།མཁྲེགས་དང་ལས་ནུས་ཡང་དག་རྩོལ་སྤྱད་འབྱུང༌།།ཐལ་དྲགས་ལོག་པས་དེ་ལས་མ་རུངས་འགྱུར།།རྒན་བྱིས་རླུང་མཁྲིས་ནད་ཅན་དེ་སྤང་བྱ།།སྟོབས་ལྡན་སྣུམ་ཟ་དགུན་དང་དཔྱིད་དུས་དང༌།།བད་ཀན་ཅན་གྱིས་རྩོལ་བཅག་བསྟེན་པར་བྱ།།དྲིལ་ཕྱིས་བད་ཀན་སེལ་ཞིང་ཚིལ་འཇུ་བྱེད།།ལྤགས་གསལ་ཡན་ལག་བརྟན་པར་བྱེད་པའི་མཆོག།ཁྲུས་ནི་རོ་ཙ་དྲོད་སྟོབས་ཚེ་མདངས་སྐྱེད།།གཡའ་རྔུལ་དྲི་ང་སྙོམ་སྐོམ་ལུས་ཚ་སེལ།།ཆུ་དྲོན་མགོ་བཀྲུས་སྐྲ་མིག་སྟོབས་འཕྲོག་ཡིན།།ཚད་འཁྲུ་ལྟོ་སྦོས་ཆམ་པ་མ་ཞུ་དང༌།།སྣ་མིག་ནད་ཅན་ཟོས་མ་ཐོག་ལ་སྤང༌།།མིག་ནི་མེ་ཡི་རང་བཞིན་བད་ཀན་འཇིག།མཆི་མ་འཛག་ཕྱིར་མིག་སྨན་སྐྱེར་ཁཎྜ།།རྟག་ཏུ་ཞག་བདུན་ལོན་ཚེ་ཉིན་རེ་བླུག།གློ་བུར་ནད་ལྔའི་དགྲ་ལ་སྐྱེལ་མ་བསྟེན།།རྟག་ཏུ་གཅིག་ལ་མ་ཡིན་ཀུན་སྙོམས་སྤྱད།།དེ་ལྟར་བདག་ནི་ཉིན་མཚན་གནས་འགྲོ་ཞེས།།རྟག་ཏུ་དྲན་པ་ཉེར་འཇོག་སྡུག་བསྔལ་བསྲིང༌།།འཇིག་རྟེན་མི་ཆོས་སྤྱོད་པ་ཡོན་ཏན་ཀུན་གྱི་གཞི།།འཆད་དོན་བཙན་པར་བྱ་ཞིང་ཚིག་རྗེས་དོན་གྱིས་བསབ།།ངན་ལས་ཆད་ཀྱང་བཟློག་ཅིང་བཟང་ལས་བཤོལ་ཡང་བརྩམ།།གཞིག་པ་སྔོན་ལ་བཏང་ཞིང་ཕྱིས་ཀྱི་ལེགས་འཕེན་བཅའ།།ཟེར་དགུ་བདེན་པར་མི་བཟུང་ལེགས་པར་དཔྱད་ནས་བཟུང༌།།སྨྲ་དགུ་བསམ་ལ་སྨྲ་ཞིང་རང་གི་མདོ་དོན་བསྡམ།།བུད་མེད་ངག་ལ་མི་ཉན་སྦད་ཁ་ལྕི་བར་བྱ།།བྱམས་ལྟོས་མི་ལ་ཚིག་དྲོན་མི་གཞུག་ལྷུག་པར་སྨྲ།།ཅམ་ལ་བརླིང་ཞིང་འཕྲལ་ལ་འགྲོགས་པ་བདེ་བར་བྱ།།དགྲ་བོ་ཡན་པར་མི་བཏང་འདམ་རིང་ཐབས་ཀྱིས་འདུལ།།ཉེ་འཁོར་ཤ་ཚས་བསྐྱང་ཞིང་སྔར་དྲིན་མིག་རིང་བལྟ།།སློབ་དཔོན་ཕ་ཁུ་ལ་སོགས་རྒན་རིགས་ཕུད་དུ་ཁུར།།ཡུལ་མི་མཛའ་བཤེས་འགྲོགས་དགོས་རྣམས་དང་བློ་སེམས་བསྟུན།།སོ་ནམ་ཞིབ་མོར་བྱ་ཞིང་དགོས་དུས་རྩིང་པོར་སྤྱད།།མི་བདེན་འཕམ་ངོས་བླང་ཞིང་རྒྱལ་ན་ཚོད་ཟིན་བྱ།།མཁས་ན་དྲེགས་པ་སྐྱུང་ཞིང་ཕྱུག་ན་ཆོག་ཤེས་བྱ།།མི་བྲན་ཁྱད་དུ་མི་བསད་མཐོ་ལ་ཕྲག་དོག་སྤང༌།།མི་ངན་བསྟེན་རྫི་མི་བྱ་བན་བོན་དགྲར་མི་བསླང༌།།གཞན་གྱི་ནོར་ལ་མི་འབགས་ལ་ཡོགས་མནའ་ལ་འཛེམ།།མི་འགྱོད་རྡོག་གཏད་བྱ་ཞིང་ངན་ལ་དབང་མི་བསྐུར།།སེམས་ཀྱི་སྟོབས་དྲང་ངང་རིང་ཡངས་ཤིང་གཞི་བསྐྱེད་ལ།།ལས་རྣམས་ཕལ་ཆེར་ཟླ་ཚོད་དུས་སུ་བླང་བ་གཅེས།།དེ་འདྲ་གཅིག་པུར་སྐྱེས་ཀྱང་གཞན་ལ་དབང་མི་འཆོར།།བྲན་གྱི་ལུས་ཀྱང་སྐྱེ་བོ་མང་པོའི་དཔོན་དུ་འགྱུར།།དེ་ནས་དམ་པ་ལྷ་ཆོས་སྤྱད་པ་ནི།།སེམས་ཅན་ཐམས་ཅད་བདེ་བ་འདོད་པའི་ཕྱིར།།རྩོམ་པ་ཀུན་ལ་འཇུག་ཀྱང་ཆོས་མེད་ན།།བདེ་ཉིད་སྡུག་བསྔལ་རྒྱུ་ཕྱིར་ཆོས་ལ་འབད།།མོས་པས་བཤེས་བསྟེན་ཅིག་ཤོས་རིང་དུ་སྤང༌།།སྲོག་གཅོད་རྐུ་དང་ལོག་པར་གཡེམ་པ་དང༌།།རྫུན་དང་ངག་འཁྱལ་ཚིག་རྩུབ་དབྱེན་སྦྱོར་དང༌།།བརྣབས་སེམས་གནོད་སེམས་ལྟ་བ་ཕྱིན་ཅི་ལོག།སྡིག་པའི་ལས་བཅུ་ལུས་ངག་ཡིད་ཀྱིས་སྤང༌།།མྱ་ངན་ནད་ཕོངས་སྡུག་ལ་ནུས་ཕན་གདགས།།འབུ་སྲིན་སོགས་ཀུན་རྟག་ཏུ་རང་འདྲར་བལྟ།།བསླུ་མེད་དེས་པས་འཛུམ་ཞིང་དྲང་པོར་སྨྲ།།གནོད་བརྩོན་དགྲ་ལའང་ཕན་གདགས་གཙོར་བྱས་ཏེ།།བྱམས་པས་བྱང་ཆུབ་མཆོག་གི་སེམས་གཉིས་བསྐྱེད།།ལུས་ངག་ཡིད་དུལ་ཕངས་མེད་གཏོང་སེམས་ལྡན།།གཞན་གྱི་དོན་ལའང་རང་གི་འདྲར་སེམས་པ།།དེ་དག་དམ་པའི་སྤྱོད་པ་མཐར་ཐུག་གོ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཉིན་རེ་བཞིན་རྒྱུན་དུ་སྤྱོད་པའི་ལེའུ་སྟེ་བཅུ་གསུམ་པའོ།།།།